Principais países produtores de granates.
Os **granates** son un grupo de silicatos que se utilizan desde a idade de bronce como pedra preciosa e abrasivo. O seu nome procede do latín *granatum* e fai referencia ao aspecto e cor dalgúns deles, semellantes aos grans da froita coñecida como granada (*Punica granatum*). A química dos granates é moi complexa. Considérase a existencia de series de composicións químicas intermedias entre uns extremos que son os que se consideran especies propiamente. Un exemplar dado recibe o nome da especie dominante, ou, se esta non se coñece con certeza, da serie. Así, podemos ter grosularia, andradita ou un granate da serie grosularia-andradita.

Todas as especies de granates posúen propiedades físicas similares e formas cristalinas, pero difiren en composición química. As diferenes especies son piropo, almandino, espesartina, grosularia (variedades da cal son a hessonita e a tsavorita), uvarovita e andradita. Os granates forman dúas series de solución sólida: piropo-almandino-espesartina (piralspita), co rango de composición [Mg,Fe,Mn]3Al2(SiO4)3; e uvarovita-grosularia-andradita (ugrandita), co rango de composición Ca3[Cr,Al,Fe]2(SiO4)3.

Propiedades físicas
-------------------

### Propiedades

As diferentes especies de granates atópanse en gran variedade de cores, incluíndo a vermella, laranxa, amarela, verde, púrpura, marrón, negra, rosa e mesmo case incoloro. Practicamente todas as cores, agás o azul; aínda que as máis aprezadas en xioaría son as de cor granate. As propiedades de transmisión de luz dos granates fan que algúns poidan usarse como xemas. O brillo dos granates pode ser vítreo ou resinoso. Debido a que a composición química dos granates varía, os enlaces atómicos nalgunhas especies son máis fortes que noutras. Como resultado, este grupo de minerais presenta un rango de dureza que vai desde 6,5 a 7,5 aproximadamente. As especies máis duras, como o almandino, adoitan utilizarse como abrasivos.

Unha mostra de granate cor vermella intensa.
### Estrutura cristalina

Estrutura cristalina dos granates.
Os granates son nesosilicatos que teñen unha fórmula xeral *X*3*Y*2(Si O4)3. O lugar *X* é usado xeralmente por catións divalentes como (Ca2+, Mg2+, Fe2+) e o *Y* por catións trivalentes (Al3+, Fe3+, Cr3+) nunha estrutura octaédrica/tetraédrica con [SiO4]4− ocupando o tetraedro. Os granates encóntranse frecuentemente cristalizados en dodecaedros, mais tamén se poden encontar como trapezoedros (icositetraedro deltoidal). Cristalizan no sistema cúbico (ou isométrico), tendo tres eixes de lonxitudes iguais e perpendiculares entre si. Os granates non mostran exfoliación, polo que a súa fractura é sempre irregular.

Especies de granates
--------------------

Segundo a IMA (Sociedade Mineralóxica Internacional), considéranse especies de granate os seguintes termos extremos:

| Nome | Fórmula | Sistema cristalográfico | Grupo puntual | Grupo espacial |
| --- | --- | --- | --- | --- |
| Almandino | Fe2+3Al2(SiO4)3 | isométrico | m3m | Ia3d |
| Andradita | Ca3Fe3+2(SiO4)3 | isométrico | m3m | Ia3d |
| Calderita | Mn+23Fe+32(SiO4)3 | isométrico | m3m | Ia3d |
| Espesartina | Mn2+3Al2(SiO4)3 | isométrico | m3m | Ia3d |
| Goldmanita | Ca3V3+2(SiO4)3 | isométrico | m3m | Ia3d |
| Grosularia | Ca3Al2(SiO4)3 | isométrico | m3m | Ia3d |
| Henritermierita | Ca3Mn3+2(SiO4)2(OH)4 | tetragonal | 4/mmm | I41/acd |
| Hibschita | Ca3Al2(SiO4)(3-x)(OH)4x (x= 0.2–1.5) | isométrico | m3m | Ia3d |
| Katoíta | Ca3Al2(SiO4)(3-x)(OH)4x (x= 1.5-3) | isométrico | m3m | Ia3d |
| Kerimasita | Ca3Zr2(Fe+3O4)2(SiO4) | isométrico | m3m | Ia3d |
| Kimzeyita | Ca3Zr2(Al+3O4)2(SiO4) | isométrico | m3m | Ia3d |
| Knorringita | Mg3Cr2(SiO4)3 | isométrico | m3m | Ia3d |
| Majorita | Mg3(Fe2+Si)(SiO4)3 | tetragonal | 4/m or 4/mmm | I41/a or I41/acd |
| Menzerita-(Y) | Y2CaMg2(SiO4)3 | isométrico | m3m | Ia3d |
| Momoiita | Mn2+3V3+2(SiO4)3 | isométrico | m3m | Ia3d |
| Morimotoita | Ca3(Fe2+Ti4+)(SiO4)3 | isométrico | m3m | Ia3d |
| Piropo | Mg3Al2(SiO4)3 | isométrico | m3m | Ia3d |
| Schorlomita | Ca3Ti4+2(Fe3+O4)2(SiO4) | isométrico | m3m | Ia3d |
| Toturita | Ca3Sn2(Fe3+O4)2(SiO4) | isométrico | m3m | Ia3d |
| Uvarovita | Ca3Cr2(SiO4)3 | isométrico | m3m | Ia3d |

De entre eles os máis abondosos, e os que poden observarse en coleccións e museos son:

| Nome do mineral | Cor | Fórmula química | Mostra |
| --- | --- | --- | --- |
| Piropo | de cor viño tinto a vermello sangue | Mg3Al2[SiO4]3 |  |
| Almandino | dourado | Fe3Al2(SiO4)3 |  |
| Espesartina | entre ámbar e ladrillo | Mn3Al2[SiO4] 3 |  |
| Grosularia | amarelo terroso. Variantes: hesonita e tsavorita | Ca3Al2(SiO4)3 |  |
| Uvarovita | de cor verde | Ca3Cr2[SiO4]3 |  |
| Andradita | de cor amarelo ou azul escuro | Ca3Fe2(SiO4)3 |  |

Estes seis granates puros teñen entre eles series de solución sólida substituíndo gradualmente uns metais por outros, o que produce os numerosos minerais deste grupo, que aparecen con certa frecuencia nos xacementos xeolóxicos, como son:

|  |  |  |
| --- | --- | --- |
| Calderita | amarelo escuro ou amarelo-vermello | (Mn, Ca)3(Fe, Al)2(SiO4)3 |
| Goldmanita | de cor verde-parda | Ca3(V, Al, Fe)2(SiO4)3 |
| Hibschita | dun pardo case incoloro | Ca3Al2[(OH)6-1/(SiO4)1.5-2.5] |
| Katoíta | incolora a branca leitosa | Ca3Al2[(OH)8-6/(SiO4)1-1.5] |
| Kimzeyita | cor pardo tirando a negro | Ca3(Zr, Ti)2[(Si, Al, Fe)O4]3 |
| Knorringita | verde azulado | Mg3Cr2[SiO4]3 |
| Majorita | pardo amarelado, cunha variante vermello púrpura | Mg3(Fe, Si, Al)2[SiO4]3 |
| Morimotoíta | cor negra | Ca3(Ti, Fe)2[(Si, Fe)O4]3 |

Importancia xeolóxica dos granates
----------------------------------

Granate var. espesartina, cidade de Putian, Prefectura de Putian, Provincia de Fujian, China
Os granates son minerais claves para interpretar a xénese de varias rochas ígneas e metamórficas por medio da xeotermobarometría. A difusión de elementos é relativamente lenta nos granates comparados con moitos outros minerais e os granates son tamén relativamente resistentes á alteración. Entón, os granates individuais comunmente conservan a zonación composicional que se usa para interpretar o tempo e a temperatura na que creceron. Os grans de granate que teñen falta de zonación composicional interprétanse comunmente como unha homoxeneización por difusión, o cal ten implicacións no historial de tempo e temperatura da rocha matriz.

Uso dos granates
----------------

Os granates transparentes e de cores intensas utilízanse como pedra semipreciosa de valor intermedio e nalgúns casos reciben nomes específicos. O "demantoide" é unha variedade de andradita de cor verde e é especialmente aprezado. Tamén se utilizan como xema o granate piropo, coñecido desde hai moitos séculos en Bohemia, e os exemplares transparentes de almandino. 

Os granates utilízanse como abrasivo, dado que son máis duros e tenaces que o cuarzo.

Notas
-----

1. ↑  Smyth, Joe. "Mineral Structure Data". *Garnet*. University of Colorado. Arquivado dende o orixinal o 16 de xaneiro de 2007. Consultado o 12 de xaneiro de 2007.
2. 1 2 3  Base de datos de minerales: Granates. *mindat.org*.

|  |  |
| --- | --- |
| Control de autoridades | 
* Wd: Q105368
* AAT: 300011097
* BNCF: 31424
* BNF: 12050469j
* BRE: 2376079
* EBID: ID
* GEC: 0112715
* GND: 4158023-0
* JSTOR: garnets
* LCCN: sh85053184
* NDL: 00574571

 |